Mogens Jensen (S), 2013-03-15:
Med det her lovforslag gennemfører vi de ændringer, som følger af det meget store, brede medieforlig, som alle Folketingets partier minus Liberal Alliance indgik i oktober 2012 – et medieforlig, som sikrer fortsat stærke public service-medier i Danmark i form af DR, TV 2 og TV 2 Regionerne, men også et medieforlig, som fastholder det private produktionsmiljø som en uundværlig bidragsyder til udvikling af og produktion af godt dansk medieindhold, og et medieforlig, som også slår fast, at TV 2 skal fastholdes i offentligt eje og som sådan værnes mod den udhuling af public service-indhold og kvalitet, som meget let ville kunne blive resultatet, hvis TV 2 blev købt af en af de internationale, rent kommercielle tv-aktører.
Fra socialdemokratisk side havde vi tre særlige ønsker, vi gerne ville have indfriet med medieforliget.
Det ene handlede om at sikre ressourcer til at styrke børne-tv på DR, et godt og kvalitativt tv-indhold til børnene er en utrolig vigtig prioritet.
Ungerne skal have flere tv-vitaminer og mindre tv-slik, og det lykkedes med medieforliget.
DR har nu en børne-tv-kanal for både de store børn og de små børn, og samtidig kan DR nu introducere særskilte nyhedsudsendelser for børn.
Det er en rigtig god ting, som vi glæder os over.
Socialdemokraterne havde som det andet ønske, at DR i langt højere grad skal samarbejde med Det Kongelige Teater om at sikre, at langt flere danskere får glæde af de mange forestillinger, som produceres på teatret, og som der bruges mange penge på.
Det er også lykkedes, ved at vi i medieforliget og før det også aftalen om Det Kongelige Teater har forpligtet institutionerne til et tættere samarbejde om tv-transmission af forestillinger fra Det Kongelige Teater, så de kommer til gavn og glæde for flere danskere.
Det er også lykkedes.
Ja, Det Kongelige Teater er faktisk gået videre ved at søge samarbejde med en række af landets biografer om også at kunne transmittere direkte liveforestillinger fra operaen, som vi bl.a. kender det fra udlandet.
Det er der også grund til at glæde sig over.
Som det tredje ønske ville Socialdemokraterne gerne sikre ressourcer til de regionale TV 2-stationer, som er populære, og som for nylig har introduceret 24-timerskanaler.
Også på det punkt kunne der opnås bred enighed blandt Folketingets partier, og det er lykkedes at give TV 2 Regionerne bedre betingelser for at producere godt, kvalitativt tv med lokalt og regionalt indhold.
De tre forhold kunne vi for så vidt klare uden lovændringer, men på en række af medieaftalens punkter er en ændring af loven altså nødvendig.
Det gælder ophævelse af must carry på DR's og de regionale TV 2-virksomheders kanaler.
Vi kan konstatere, at kanalerne i forvejen bliver distribueret, og derfor er der ikke brug for et lovkrav.
Hvis det ændrer sig, kan vi lave det om.
Vi gennemfører en opstramning af DR's adgang til kommerciel sponsorering.
DR får licensmidler og skal derfor ikke sponsoreres kommercielt.
Det er logik.
Vi bemyndiger nu kulturministeren til at kunne ændre dækningsområderne for de regionale TV 2-virksomheder.
Der er rundtomkring i landet nogle grænsestridigheder, i forhold til hvilken region folk gerne vil kunne se.
Før var der veto hos TV 2 Regionerne, sådan skal det ikke være, og sådan bliver det ikke fremover med loven.
Vi indfører også støtte til uddannelsesaktiviteter for de ikkekommercielle radio- og tv-stationer for at skabe rammer for forbedret programkvalitet.
Vi afskaffer radiolicensen fra den 1. juli 2013, sådan at man ikke behøver at betale licens, hvis man kun har radio.
Vi genindfører forbuddet mod produktplacering på tv, sådan at vi igen sikrer, at reklame fremstår så klart som muligt for forbrugerne og ikke som et miks, der kan forvirre i de enkelte programmer, og endelig ophæver vi finansministerens bemyndigelse til at sælge statens aktier i TV 2, som følge af at TV 2 altså fortsat skal være i offentligt eje.
Det er alt sammen lovændringer, som Socialdemokratiet naturligvis også kan anbefale. Vi støtter lovforslaget.